সিরিয়া সরকার পূর্ব ঘৌটায় রাসায়নিক হামলার অভিযোগকে সাজানো বলে দাবি করেছে। রাষ্ট্রায়ত্ত সানা নিউজ এজেন্সির বরাতে সিরিয়ার কর্মকর্তাদের দেওয়া এক বিবৃতিতে এই দাবি করা হয়েছে। ওই হামলার জন্য দোমা নিয়ন্ত্রণ করা বিদ্রোহী সংগঠন জয়েশ আল ইসলামকে দায়ী করা হয়েছে। বিবৃতিতে বলা হয়েছে, সিরিয়ার সরকার জোর দিয়ে বলতে পারে ওই এলাকায় সিরীয় বাহিনীর অগ্রযাত্রাকে রুখতে এই ধরনের দাবি করা হচ্ছে। সন্ত্রাসীরা নিজেরাই এধরণের হামলা চালিয়েছে বলে অভিযোগ করা হয় ওই বিবৃতিতে। সিরিয়ার প্রতিটি কোনা থেকে সন্ত্রাসী তৎপরতা বন্ধ করা হবে বলে হুশিয়ারি দেওয়া হয় ওই বিবৃতিতে। তবে মার্কিন পররাষ্ট্র দফতরের এক বিবৃতিতে সতর্ক করে দিয়ে বলা হয়েছে এই হামলায় হতাহতের সংখ্যা বাড়তে পারে। সিরিয়া সরকারের প্রতি রাশিয়ার অবিচল সমর্থনের কারণে চূড়ান্তভাবে তাদেরকে এই হামলার দায় নিতে হবে। এর আগেও সিরিয়া নিজের জনগণের বিরুদ্ধে রাসায়নিক হামলা চালিয়েছে বলেও দাবি করা হয়েছে ওই বিবৃতিতে।